Իսկ Լեհաստանի Վրոցլավ քաղաքի Ազգագրական թանգարանին մէջ Լեհաստանի Հայ դատի յանձնախումբին եւ Հայ-լեհական կապերու զարգացման կեդրոնին համագործակցութեամբ տեղի ունեցաւ Հայոց ցեղասպանութեան 103-ամեակին նուիրուած մշակութային ու գեղարուեստական երեկոյ: Նախաձեռնութենէն առաջ Լեհաստանի մէջ Հայաստանի Հանրապետութեան դեսպան Էդգար Ղազարեանին մասնակցութեամբ Վրոցլավի մէջ հայկական պուրակին մէջ գտնուող խաչքարին առջեւ ծաղկեպսակներու զետեղումէն ետք ներկաները ուղղուեցան տեղւոյն Ազգագրական թանգարան: Հայ-լեհական կապերու զարգացման կեդրոնի նախագահ Կարէն Շահումեանի գրական երեկոյի բացման խօսքէն ետք, Հայաստանի Հանրապետութեան դեսպանը 103-ամեակի այս առիթով արտասանեց իր սրտի խօսքը: Գէորգ եւ Արամ Սայեղ եղբայրները ջութակի ու կիթառի վրայ հայ դասական ու հայրենասիրական երգեր նուագեցին: Պոզնանցի լեհ բանաստեղծուհի, թարգմանիչ, լրագրող, մշակութային գործիչ, զանազան մրցանակներու դափնեկիր, բազմաթիւ բանաստեղծական հատորներու, թարգմանութիւններու հեղինակ, Հայաստանի Գրողներու միութեան ոսկէ մետալակիր Կալինա Իզապելա Ժոլանը կարդաց իր բանաստեղծութիւններէն փունջ մը, իսկ Հայաստանի Հանրապետութեան դեսպան Է. Ղազարեանը մասնակցեցաւ այդ բանաստեղծութիւններու հայերէն թարգմանութիւններու ընթերցումով: Թող այս նախաձեռնութիւնները խունկ ու աղօթք դառնան բազմաչարչար մեր սրբադասուած նահատակներու հոգիներուն: